Kibar 104: A Zezi lebda saasẽ
A ZEZI vʋʋgrã poore, a vẽnega a meng naoor wʋsg n paas t’a karen-biisã yã-a. Daar a yembr menga, yaa karen-biis sẽn ta bãmb kobs-nu n naag taab n yã-a. A sã n da vẽneg a menga, yãmb mii a sẽn gomd bũmb ning yell bɩ? Yaa Wẽnnaam rĩungã yelle. Bala a Zeova tʋm-a-la tẽngã zug t’a wa gom rẽ yelle. La a Zezi kell n maana woto baa a vʋʋgrã poor menga.
Yãmb ket n tẽra Wẽnnaam rĩungã sẽn yaa bũmb ning bɩ? Yaa Wẽnnaam goosneema sẽn be saasẽ. Wẽnnaam yãka a Zezi t’a yaa goosneem-kãng naaba. Wala tõnd sẽn zoe n yã wã, a Zezi rɩlga neba, n sãoog bãad dãmbã, la a vʋʋg neb sẽn ki menga, tɩ woto wilgdẽ t’a na n yɩɩ na-sõngo.
La a Zezi sã n wa na n dɩ naam yʋʋm tusrã, tẽngã na n yɩɩ wãn to? Tẽngã gill na n yɩɩ arzãna. Zabã, bãasã, bi-beelmã la kũumã meng ka na n le zĩnd ye. D miime tɩ na n sɩd yɩɩ woto bal kɛpɩ, bala Wẽnnaam naana tẽngã n dat t’a yɩ arzãn tɩ nebã vɩɩmd a zugu. Yaa rẽ n so tɩ sɩngrẽ wã, a maan zĩ-neer ning b sẽn boond tɩ Edɛnnã. A Zezi na n kɩtame tɩ tẽngã yɩ arzãn wa Wẽnnaam sẽn da rat tɩ yɩ to-to wã.
Yaa rasem 40 pʋgẽ la a Zezi sẽn da vẽnegd a meng t’a karen-biisã yãt-a wã. Rẽ kɩtame tɩ b bãng t’a sɩd vʋʋgame. La masã, a na n leba saasẽ. Nand t’a looge, a yeela a karen-biisã yaa: ‘Kell-y n pa-y Zerizalɛm hal tɩ ta daar ning y sẽn na n paam vʋʋsem sõngã.’ Yãmb mii vʋʋsem sõngã sẽn yaa bũmb ning bɩ? Yaa Wẽnnaam pãnga. D tõe n mak-a-la ne sebgã. Pãn-kãng na n sõnga a Zezi karen-biisã tɩ b maan Wẽnnaam daabã. A Zezi leb n yeel-b lame tɩ b segd n moona koɛɛgã tɩ ta dũniyã tɛk fãa.
A Zezi sẽn yeel woto wã poore, yel-solemd n maane. A sɩnga zẽkre, n loogd saasẽ. Yãmb pa ne foto wã sɩda? Sawadg n wa n lud a Zezi, t’a karen-biisã ye pa ne-a ye. A karen-biisã ra pa na n le yã-a yɛs ye. A Zezi rʋʋ saasẽ, n sɩng naam dɩɩb a karen-biisã sẽn be tẽng zugã zugu.
1 Korẽnt dãmba 15:3-8; Wilgri 21:3, 4; Tʋʋma 1:1-11.
Sogsgo
- Vugri, a Zezi vẽnega a meng a karen-biis a wãn taoore, la a goma bõe yell ne-ba?
- Wẽnnaam Rĩungã yaa bõe, la a Zezi sã n wa rɩt yʋʋm tusr naamã, tẽngã na n yɩɩ wãn to?
- Rasem a wãn pʋgẽ la a Zezi ra vẽnegd a meng t’a karen-biisã yãt-a, la a na n maana bõe masã?
- A Zezi sẽn wa n na n loogã, a yeela a karen-biisã tɩ b yõdg n maan bõe?
- Bõe la a Zezi maand foto wã zugu, la bõe n wa n kɩt tɩ b pa le ne-a?
Sogsg a taaba
- Karm-y 1 Korẽnt dãmb 15:3-8.
Bõe n kɩt tɩ tʋm-tʋmd a Poll ra gomd a Zezi vʋʋgrã yell ne yẽesem, la rũndã-rũndã kiris-nebã me gomda bõe yell ne yẽesem? (1 Kor. 15:4, 7, 8; Ezai 2:2, 3; Mat. 24:14; 2 Tɩm. 3:1-5)
- Karm-y Tʋʋm 1:1-11.
Wa Tʋʋm 1:8 sẽn yetã, koɛɛgã mooneg taa hal zĩ-bʋgo? (Tʋʋ. 6:7; 9:31; 11:19-21; Kol. 1:23)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn